Ewii stikker til konkurrenterne: Gratis serviceaftale, fuld refusion

Det har længe været en torn i øjet på elbilister: For at få refunderet den høje elafgift på strøm til opladning, skulle man binde sig til en månedlig serviceaftale. Men nu river Ewii plasteret af – og gør aftalen gratis.

Fra i dag koster en serviceaftale på en privat ladeboks hos Ewii præcis nul kroner. Alligevel får du stadig pengene retur for elafgiften helt frem til nytår, plus de samme fordele som hidtil: support, rabat på Ewiis offentlige ladestandere og adgang til intelligent opladning via appen.

”Vi fjerner abonnementet uden at ændre på fordelene. Kunderne får stadig refusion på elafgiften frem til nytår – og det gælder både nye og eksisterende kunder,” siger Casper Brejnbjerg Olsen, direktør for abonnementssalg og kundeservice i Ewii.

Slut med at betale for refusion

I dag betaler mange elbilister omkring 79 kroner om måneden til en ladeoperatør, udelukkende for at få refunderet afgiften på strømmen. Med regeringens udspil om at sænke elafgiften til EU’s minimum på bare 1 øre/kWh fra 2026, vil hele grundlaget for aftalerne forsvinde. Ewii vælger altså at gå foran og fjerne regningen allerede nu.

”Det har været åbenlyst tåbeligt, at serviceaftaler primært har handlet om refusion af afgifter. Nu får vi mulighed for at konkurrere på selve oplevelsen og funktionerne i stedet,” forklarer Olsen.

Så meget kan du spare

Ifølge Videncentret Bolius kan en gennemsnitsfamilie spare omkring 6.000 kroner om året på elregningen, hvis elafgiften sænkes til minimumsniveauet – særligt hvis de har elbil. Det betyder, at den gratis Ewii-aftale i praksis er et ekstra plus i budgettet her og nu.

Ewiis træk står i skarp kontrast til de populære flatrate-abonnementer, hvor man betaler en fast månedlig pris for at lade ubegrænset. Her får kunderne ofte slet ikke refunderet elafgiften – pengene ryger direkte i lommerne på operatøren.

Med andre ord: Har du en Ewii-ladeboks, slipper du nu for at betale for at få dine egne penge tilbage. Og det er vel egentlig, som det burde have været hele tiden.

Ewii stikker til konkurrenterne: Gratis serviceaftale, fuld refusion